La I Jornada de Govern de Gandia estableix el full de ruta d'un nou curs polític marcat per grans Pactes de Ciutat
27 febrer 2024

## La I Jornada de Govern de Gandia estableix el full de ruta d'un nou curs polític marcat per grans Pactes de Ciutat27 febrer 2024Última actualització: 27 febrer 2024

![](../gestion/img/8cdc293cac66968e229cb691e53030c2e5783f6575d2eb5ee81d6d14b2d5bfd3.jpg)  
  

El CDT Alqueria del Duc ha acollit aquest matí la I Jornada de Treball de l'actual legislatura, on han participat l'alcalde de Gandia, José Manuel Prieto; la primera tinenta d'alcalde, Alícia Izquierdo, així com tots els regidors/es, directors generals i assessors que formen part del govern municipal de Gandia (PSPV-Compromís Més Gandia). Durant la jornada, s'han abordat les línies d'actuació principals, a més de definir les actuacions a llarg termini amb l'objectiu de complir amb els compromisos establerts amb la ciutadania després de les passades eleccions locals.  
  
La primera autoritat municipal ha anunciat que sol·licitarà acords a les altres forces polítiques "_que servisquen per a continuar avançant en la creació d'oportunitats_". A més, es constituirà el Consell Econòmic i Social, des d'on acordarem Pactes de Ciutat sobre aspectes importants com l'habitatge. "_Un acord amb mesures immediates i estructurals al qual també sumarem el pla Alcem Persianes, que requerirà un altre gran Pacte de Ciutat sobre el comerç_", ha declarat Prieto.  
  
Aquest encontre té com a objectius la coordinació, la planificació i la fixació de l'estratègia del govern municipal. L'alcalde ha explicat que aquesta jornada serveix per "_cohesionar-nos com a govern i ser més eficaços, alhora que planifiquem i marquem les prioritats una vegada hem aprovat els pressupostos. En definitiva, aquesta legislatura serà la de les inversions i les oportunitats i ho serà sobre les bases de grans Pactes de Ciutat que compten amb el suport de tots_", ha finalitzat l'alcalde.

D’altra banda, **Alícia Izquierdo** ha incidit en la idea que el govern local entén la ciutat en el seu conjunt. En aquest sentit, ha reivindicat que la transversalitat entre els departaments és _“molt important”. “També conéixer quines són les prioritats i les urgències i les qüestions estratègiques per tal de treballar-les conjuntament_".  
  
"_És evident que els reptes que l'Agenda 2030 posa sobre la taula de les ciutats europees són els que nosaltres afrontarem; en matèria econòmica, d'inclusió social, mediambiental, d'igualtat... És un poc la marca de tot allò que continuarem implantant per a un desenvolupament sostenible en una situació d'emergència climàtica_", ha afirmat la regidora, qui ha conclòs afirmant que la jornada "_també és una jornada de germanor, perquè dóna peu a poder intercanviar, parlar de nous temes, d'estratègies per a eixa ciutat que entre totes i tots anem construint_".